એક મુસ્લિમ પ્રશ્નકર્તા બહેને ત્રિપલ તલાક નાબૂદ થતાં આટલાં વર્ષો કેમ લાગ્યાં તેમ પૂછતાં ખૂબ માર્મિક અંદાજમાં સુષ્મા સ્વરાજે જણાવ્યું હતું કે આઝાદ થતાં 1300 વર્ષ લાગ્યાં છે. વોટબેંકની રાજનીતિએ આ સમસ્યા ટકાવી રાખી હતી. આ ઉપરાંત પણ સૌનો સાથ સૌનો વિકાસ, રોજગાર, ગરીબોને ઘર જેવા વિવિધ મુદ્દા પર બહેનોએ પ્રશ્ન પૂછ્યાં હતાં જેમાં તેમણે સ્પષ્ટતાપૂર્વક જવાબ આપ્યાં હતાં. બહેનોને બહાર કામકાજ કરવા માટે ફેમિલી સપોર્ટ મળતો નથી તે કેવી રીતે મેળવવો એવા પ્રશ્નના ઉત્તરમાં સુષ્મા સ્વરાજે ઘરના સભ્યોને સમજાવટથી કામ લેવા, યોગ્ય સમય આયોજન સાથે કામ પાર પાડવાના ઉદાહરણમાં પોતાને ટાંકીને જવાબ આપ્યાં હતાં. એક તબક્કે હસતાંહસતાં એમપણ કહ્યું હતું કે અરે હમને ડોકલામમેં ચીન કો સમજા લિયા, ઘર કે લોગોં કો તો સમજા હી લેંગે… જેવી રમૂજ પણ કરી લીધી હતી. મુદ્રા યોજના અંગે પુછાયેલા એક પ્રશ્નના જવાબમાં સુષ્મા સ્વરાજે કહ્યું હતું કે મુદ્રા યોજનામાં 4 લાખ કરોડ રૂપિયાની લોન 76 ટકા મહિલાઓને આપવામાં આવી છે.